ANC veroordeel plaasaanvalle en takel AfriForumArgieffoto In ŉ verrassende wending het die ANC Vrydagoggend ŉ amptelike verklaring uitgereik om spesifiek plaasaanvalle te veroordeel. Die verklaring deur die ANC se nasionale woordvoerder, Pule Mabe, staan in skrille kontras tot pres. Cyril Ramaphosa se onlangse ontkenning van plaasaanvalle by die Verenigde Nasies in New York. Dit kom in ŉ tyd dat Ramaphosa ŉ nuwe en gematigde adviespaneel oor landbou, waarin die georganiseerde landbou goed verteenwoordig is, aangestel het en die burgerregtegroep AfriForum sy internasionale veldtog ter bewusmaking van plaasmoorde uitbrei met ŉ besoek aan Australië, wat ŉ belangrike handelsvennoot van Suid-Afrika is. In die verklaring sê Mabe die ANC doen ŉ beroep dat plaasaanvalle moet ophou. “As samelewing moet ons bekommerd wees oor die strafregtelike aanvalle op plase. Ons moet besef dat plaasaanvalle nie net boere teiken nie, maar ook gevolge inhou vir almal wat in landbougebiede woon, onder wie uiters kwesbare lede van ons samelewing soos plaaswerkers en hul families,” het Mabe uitgewys. Hy het bygevoeg dat die ANC ook diep bekommerd bly oor die feit dat plaaswerkers se regte ontken word, onder meer deur uitsettings van plase waar hul families reeds geslagte lank woon. Die ANC beskou dit as ŉ regstreekse skending van basiese menseregte. Die ANC het terselfdertyd AfriForum by name veroordeel. “Die ANC neem voorts kennis van die kommerwekkende ingesteldheid van groepe soos AfriForum wat blind is vir die swaarkry van plaaswerkers. Sowel plaasaanvalle as uitsettings is ŉ skending van menseregte,” aldus Mabe. Ernst Roets, adjunk- uitvoerende hoof van AfriForum, het by navraag die ANC se veroordeling van plaasmoorde verwelkom, maar gesê dit is beslis nie genoeg nie. Die daad moet by die woord gevoeg word met die instel van ŉ gefokusde strategie teen plaasaanvalle en plaasmoorde. Wat die ANC se stellings oor AfriForum betref, het Roets die ANC-kritiek verwerp en gesê AfriForum het reeds omvattend daarmee gehandel. Die organisasie sal ook ŉ verklaring daaroor uitreik. “Daar is nie betroubare data oor plaasuitsettings nie. Dit gebeur, maar die aard en omvang daarvan is onseker,” het Roets gesê. Die ANC het ook die Noordwes-hooggeregshof se uitspraak, waarin Pieter Doorewaard en Philip Schutte skuldig bevind is aan die ontvoering van en moord op Matlhomola Moshoeu (16) nadat hy sonneblomme buite Coligny gesteel het, verwelkom. “Die hofuitspraak stuur ŉ sterk boodskap dat niemand bo die wet verhewe is nie. Plaaswerkers het, soos boere, regte kragtens art. 25 van die Grondwet. As hulle verskuif word, moet hulle regverdige vergoeding ontvang. “Die ANC doen ŉ beroep om die versterking van plaaswerkers en boere se verblyfreg te verseker. Een voorstel is om die gebiede op plase waar werkers bly, te hersoneer van landbougrond na huishoudelike eiendom,” het Mabe gesê.